**Raportul Comisiei pentru contestația depusă de către Nichit Radu la UEFISCDI cu nr. 817/01.04.2019 și înregistrată la MEN cu nr. 15507/01.04.2019 față de Decizia CNATDCU nr. 16178 din 15.03.2019**

Comisia de lucru nominalizată de CNATDCU pentru analiza în primă instanță a acuzațiilor de plagiat aduse domnului Radu Nechit a concluzionat că sesizarea respectivă este admisibilă și că ar trebui retras titlul de doctor acordat domnului Radu Nechit. Rezoluția a fost votată în unanimitate de către Consiliul General CNATDCU.

Față de această decizie, Nechit Radu a depus contestație, fiind numită și votată o comisie de contestații alcătuită din semnatarii acestui raport. În urma analizei documentelor puse la dispoziție au rezultat argumente și dovezi noi care converg în direcția respingerii rezoluției inițiale a comisiei, respectiv în direcția acceptării contestației depuse de către domnul Nechit și a păstrării titlului de doctor în filologie.

În sprijinul acestei modificări, comisia de contestații a reținut următoarele elemente:

* unele dintre paragrafele care fac parte din calupul de texte asupra căruia planează suspiciunea de plagiat au fost publicate efectiv după data susținerii tezei de doctorat;
* „plagierea anexelor” nu reprezintă o reluare de tip copy-paste din materialul incriminat, ci, așa cum rezultă și din analiza comisiei de etică a Universității Lucian Blaga din Sibiu, cât și din cele relatate de petent, există informații adăugate, atât ca structură a informației (coloane suplimentare), cât și în privința numărului de indexări / intrări (cu 41% mai multe piese indexate de către doctorand decât cele prezente în sursa incriminată);
* dacă anexele tezei sunt excluse din analiză, rămâne un procent de similitudini, nejustificabil, cuprins între 0,91% și 2,2% din totalul tezei; în aceste condiții, ținând cont de păstrarea principiului consecvenței decizionale (teze cu procente de până la 4% de similitudine nu au fost sancționate cu retragerea titlului de doctor), respectiv de principiul proporționalității dintre faptă și pedeapsă, considerăm că decizia de retragere a titlului de doctor ar fi disproporționată în acest caz, deși este regretabilă existența chiar și a unui singur procent de similitudine care nu poate fi justificată de către doctorand.

Prof.univ.dr. Alexander Baumgarten

Prof.univ.dr. Robert Reisz

Prof.univ.dr. Florin Alin Sava